Hesir vóru teir ferðavegir, sum Ísraelsmenn gingu, tá ið teir fóru út úr Egyptalandi, leiddir av Mósesi og Ároni, hvør herfjøldin fyri seg. Eftir boði Harrans skrásetti Móses fráfaringarstaðir og ferðavegir teirra; og hesir eru ferðavegir teirra eftir teimum støðum, sum teir hildu útfrá: Teir hildu út úr Rámeses á fimtanda degi hins fyrsta mánaðar; tað var dagin eftir páskir, at Ísraelsmenn fóru avstað undir verndarhond fyri eygum alra Egypta, meðan Egyptar fingust við at jarða allar frumburðir sínar, sum Harrin hevði dripið hjá teimum, tí at Harrin hevði latið revsidómar ganga yvir gudar teirra. Og Ísraelsmenn fóru út úr Rámeses og settu herbúðir sínar í Sukkot. Síðan hildu teir út úr Sukkot og settu herbúðir sínar í Etam, har sum oyðimørkin trýtur. Og teir hildu út úr Etam og fóru í bugi móti Pi-Hákirot áraka Báal-Sefon og settu herbúðir sínar fyri eystan Migdol. Frá Pi-Hákirot hildu teir út og fóru beint tvørtur um havið inn í oyðimørkina, og teir gingu tríggjar dagsferðir í Etam oyðimørk og settu síðan herbúðir sínar í Mára. Frá Mára hildu teir út og komu til Elim, í Elim vóru tólv vatnslindir og sjeyti pálmatrø, og har settu teir herbúðir sínar. Og teir hildu út úr Elim og settu herbúðir sínar við Reyðahavið. Frá Reyðahavinum hildu teir avstað og settu herbúðir sínar í Sin oyðimørk. Frá Sin oyðimørk hildu teir avstað og settu herbúðir sínar í Dofka. Frá Dofka hildu teir avstað og settu herbúðir sínar í Álusj. Frá Álusj hildu teir avstað og settu herbúðir sínar í Refidim; her hevði fólkið einki vatn at drekka. Síðan hildu teir út úr Refidim og settu herbúðir sínar í Sinai oyðimørk. Frá Sinai oyðimørk hildu teir avstað og settu herbúðir sínar í Kibrot-Hattava. Frá Kibrot-Hattava hildu teir avstað og settu herbúðir sínar í Házerot. Frá Házerot hildu teir avstað og settu herbúðir sínar í Ritma. Frá Ritma hildu teir avstað og settu herbúðir sínar í Rimmon-Perez. Frá Rimmon-Perez hildu teir avstað og settu herbúðir sínar í Libna. Frá Libna hildu teir avstað og settu herbúðir sínar í Rissa. Frá Rissa hildu teir avstað og settu herbúðir sínar í Keheláta. Frá Keheláta hildu teir avstað og settu herbúðir sínar á Sjefer fjalli. Frá Sjefer fjalli hildu teir avstað og settu herbúðir sínar í Hárada. Frá Hárada hildu teir avstað og settu herbúðir sínar í Makhelot. Frá Makhelot hildu teir avstað og settu herbúðir sínar í Táhat. Frá Táhat hildu teir avstað og settu herbúðir sínar í Tára. Frá Tára hildu teir avstað og settu herbúðir sínar í Mitka. Frá Mitka hildu teir avstað og settu herbúðir sínar í Hasjmona. Frá Hasjmona hildu teir avstað og settu herbúðir sínar í Móserot. Frá Móserot hildu teir avstað og settu herbúðir sínar í Bene-Jáakan. Frá Bene-Jáakan hildu teir avstað og settu herbúðir sínar í Hór-Haggidgad. Frá Hór-Haggidgad hildu teir avstað og settu herbúðir sínar í Jotbata. Frá Jotbata hildu teir avstað og settu herbúðir sínar í Ábrona. Frá Ábrona hildu teir avstað og settu herbúðir sínar í Ezjon-Geber. Frá Ezjon-Geber hildu teir avstað og settu herbúðir sínar í Zin oyðimørk, tað er Kádesj. Frá Kádesj hildu teir avstað og settu herbúðir sínar á Hór fjalli við Edóms landamark. Og Áron prestur fór eftir boði Harrans niðan á Hór fjall og andaðist har á fjørutiunda ári eftir burturferð Ísraelsmanna úr Egyptalandi á fyrsta degi hins fimta mánaðar. Áron var eitt hundrað og tjúgu og trý ára gamal, tá ið hann andaðist á Hór fjalli. Men Kánáanitin, kongurin av Árad, sum búði á suðurlandinum í Kánáanlandi, fekk fregn av komu Ísraelsmanna. Síðan hildu teir avstað frá Hór fjalli og settu herbúðir sínar í Zalmona. Frá Zalmona hildu teir avstað og settu herbúðir sínar í Púnon. Frá Púnon hildu teir avstað og settu herbúðir sínar í Óbot. Frá Óbot hildu teir avstað og settu herbúðir sínar í Ijje-Háabarim við Móabs landamark. Frá Ijje-Háabarim hildu teir avstað og settu herbúðir sínar í Dibon-Gád. Frá Dibon-Gád hildu teir avstað og settu herbúðir sínar í Almon-Diblatáim. Frá Almon-Diblatáim hildu teir avstað og settu herbúðir sínar á Ábarim fjøllum fyri eystan Nebo. Frá Ábarim fjøllum hildu teir avstað og settu herbúðir sínar á Móabs slættanum við Jórdan áraka Jeriko. Har settu teir herbúðir sínar við Jórdan frá Bet-Jesjimot og til Ábel-Sjittim á Móabs slættanum. Og Harrin talaði við Móses á Móabs slættanum við Jórdan áraka Jeriko og segði: «Tala til Ísraelsmenn og sig við teir: Tá ið tit koma yvir um Jórdan inn í Kánáanland, tá skulu tit reka undan tykkum allar íbúgvar landsins og beina fyri øllum myndaverkum teirra, øllum teirra stoyptu myndum skulu tit beina fyri og ríva niður allar offurheyggjar teirra; tit skulu leggja landið undir tykkum og byggja tað; tí at tykkum havi eg givið landið til ognar. Og tit skulu skifta landið sundur við lutkasti millum tykkara eftir ættargreinum tykkara, soleiðis at fjølment ætt fær miklan arvalut og fáment ætt lítlan arvalut. Tað, sum hvørjum lutast við lutkasti, tað skal vera hansara ogn. Eftir ættum fedra tykkara skulu tit skifta landið sundur millum tykkara. Men reka tit ikki íbúgvar landsins burtur undan tykkum, tá skulu teir, sum tit lata vera eftir av teimum, verða tornir í eygum tykkara og broddar í síðum tykkara; og teir skulu treingja tykkum í landinum, sum tit búgva í. Og tá geri eg við tykkum tað, sum eg hevði ætlað at gera við teir.»